**Notă informativă**

**la proiectul Hotărîrii Colegiului ME cu privire la aprobarea**

**Concepției Învățămîntului la Distanță în Învățămîntul superior**

**Argument.** Conform Codului Educației al Republicii Moldova, învățămîntul superior, care are misiunea formării specialiștilor de înaltă calificare, competitivi pe piața națională şi internațională a muncii, se organizează prin diverse forme de învățămînt, inclusiv prin **învăţămînt la distanţă**.

Pentru a face fată cerințelor Procesului Bologna în realizarea *Spațiului unic european al învăţămîntului superior*, este necesar ca învăţămîntul superior național să devină pe deplin competitiv cu cel european.

În Republica Moldova există premisele necesare pentru implementarea ID, inclusiv infrastructura informatică şi de comunicaţie. Multe instituţii de învăţămînt superior au o anumită experienţă în proiectarea şi realizarea ID, dispun de personal, care a beneficiat de o formare iniţială în domeniul învăţămîntului electronic şi posedă o infrastructură minimală pentru realizarea ID.

**Esența proiectului**. Astăzi asistăm la apariția și instalarea unor noi concepte privind învățarea și finalitatea studiilor, ca proces de formare socială și umană. Învăţămîntul la Distanță s-a dezvoltat ca răspuns la cerințele societății informaționale, la apariția tehnologiilor informaționale și a multimediei, la tendințele actuale de transformare pe care le parcurge mediul academic și al cunoașterii pe plan mondial.

*Scopul* implementării ID în sistemul de învăţămînt superior al Republicii Moldova constă în diversificarea și dezvoltarea calitativă a serviciilor educaționale (integrarea posibilităților învățămîntului formal, informal și neformal), în baza utilizării TIC, în vederea creării condițiilor egale de acces la studii a diferitor categorii de persoane, prin flexibilitatea procesului de învăţămînt și sporirea eficienței acestuia.

 Învăţămîntul la Distanță reprezintă o atracție deosebită pentru populația aptă de muncă, fiind conceput şi adaptat în funcție de cerințele profesionale, sociale şi educaționale, reflectate de piața muncii. Transformarea conținutului educațional într-o formă electronică îl face disponibil oricui, oriunde şi oricînd. Potențialul foarte mare al Învăţămîntului la Distanţă rezultă din faptul, că el nu impune constrîngeri de timp, spaţiu şi ritm de studiu și creează oportunități de formare profesională pe parcursul întregii vieți.

 Proiectul Concepției este structurat în nouă capitole, după cum urmează:

I. [Introducere;](#_Toc405902931)

[II. Termeni-cheie;](#_Toc405902932)

[III. Contextul actual în domeniul Învăţămîntului la Distanţă;](#_Toc405902933)

[IV. Scopul şi obiectivele de bază ale Învăţămîntului la Distanţă;](#_Toc405902934)

[V. Documentele de politici şi actele normative relevante;](#_Toc405902935)

[VI. Caracteristicile de bază ale Învăţămîntului la Distanţă;](#_Toc405902936)

[VII. Repere şi mecanisme de implementare a Învăţămîntului la Distanţă;](#_Toc405902937)

[7.1. Elaborarea cadrului normativ-juridic;](#_Toc405902938)

[7.2. Resursele informaţionale pentru Învăţămîntul la Distanţă;](#_Toc405902939)

[7.3. Crearea cadrului organizatoric;](#_Toc405902940)

[7.4. Asigurarea metodico-didactică a Învăţămîntului la Distanţă;](#_Toc405902941)

[7.5. Asigurarea tehnico-materială a Învăţămîntului la Distanţă;](#_Toc405902942)

[VIII. Etapele implementării Învăţămîntului la Distanţă;](#_Toc405902943)

[IX. Finanţarea învăţămîntului la distanţă;](#_Toc405902944)

[X. Dispoziții finale.](#_Toc405902944)

**Costul implementării.**

Fondurile aferente programelor de studiu ID se constituie din următoarele surse:

* taxe de studii percepute în condițiile legii;
* surse bugetare prevăzute pentru învăţămîntul la distanță;
* surse bugetare din fondul de șomaj, în condițiile legii;
* surse financiare alocate de agenți economici şi destinate învăţămîntului la distanță în conformitate cu prevederile legislației în vigoare;
* mijloace provenite din proiecte internaționale;
* alte surse de venituri, în condițiile legii.

De asemenea, instituțiile prestatoare de ID pot primi donaţii, sponsorizări în vederea desfășurării activității didactice şi a dezvoltării bazei materiale.

**Impactul implementării.**

 ID va avea un impact pozitiv asupra studenților, oferindu-le o formă de învăţămînt flexibilă care răspunde direct la necesitățile de învăţare şi posibilității de încadrare în cîmpul muncii a acestora. Efectul benefic asupra economiei derivă din faptul că ID permite asigurarea pieței muncii cu specialiști calificați în funcție de cerințele societății în schimbare. Implementarea ID promovează învățarea pe tot parcursul vieții, fiind totodată un promotor al societății informaționale bazate pe cunoaștere, facilitînd internaționalizarea şi globalizarea învăţămîntului.

Contribuind la sporirea flexibilităţii şi accesului la instruire, Învăţămîntul la Distanţă este învăţămîntul viitorului, iar realizarea acestuia în Republica Moldova, semnifică angajamentul țării la modernitate şi eficientă.

**Ministru Maia SANDU**